送通判周監丞
作者：王庭珪
朝代：宋

paragraphs: 秋江水净磨碧銅，秋山先作歸意濃。
况逢星火羽書急，立馬不復能從容。
船中載書三萬軸，鳴鐃揷幟摇秋空。
前年羣盗尚蠭午，眼底日壓旌旗紅。
行春兼督貔虎士，破賊屢奏明光宮。
今年豈料煙塵起，赤白提囊走邊吏。
縣官飛符急索租，誰能急了官中事。
不如置笏還縣官，頭巾脫掛西林寺。
詩句留傳天地間，時有人來問奇字。
功名正恐未免耳，此役由天不由己。